KOMMISSIONENS FORORDNING (EF) Nr. 2035/96 af 24. oktober 1996 om fastsættelse af den fælles nedsættelseskoefficient til beregning af den foreløbige mængde bananer, der tildeles hver erhvervsdrivende i kategori A og B af toldkontingentet for 1997 (Tekst af betydning for EØS)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer (1), senest ændret ved forordning (EF) nr. 3290/94 (2), særlig artikel 20, og

ud fra følgende betragtninger:

Ved anvendelse af artikel 6 i Kommissionens forordning (EØF) nr. 1442/93 af 10. juni 1993 om gennemførelsesbestemmelser for EF's importordning for bananer (3), senest ændret ved forordning (EF) nr. 1409/96 (4), fastsætter Kommissionen alt efter det årlige toldkontingents størrelse og de erhvervsdrivendes samlede referencemængder, som er bestemt ved anvendelse af samme forordnings artikel 3 ff., eventuelt en fælles nedsættelseskoefficient for hver kategori af erhvervsdrivende, der skal anvendes på hver erhvervsdrivendes referencemængde med henblik på at fastsætte, hvor stor en mængde han kan tildeles for det pågældende år;

den 4. april 1995 tilsendte Kommissionen Rådet et forslag til forordning om tilpasning af forordning (EØF) nr. 404/93, for så vidt angår størrelsen af det årlige toldkontingent for import af bananer i EF efter Østrigs, Finlands og Sveriges tiltrædelse; hidtil har Rådet trods Kommissionens bestræbelser ikke truffet nogen afgørelse om forhøjelsen af toldkontingentet på grundlag af det førnævnte forslag;

uden at foregribe de foranstaltninger, som Rådet måtte træffe, bør der på et foreløbigt grundlag fastsættes referencemængder for erhvervsdrivende i kategori A og B for 1997, for at der kan udstedes importlicenser vedrørende de første kvartaler i nævnte år; det synes i den henseende passende at beregne den nedsættelseskoefficient for hver kategori af erhvervsdrivende, der er omhandlet i artikel 6 i forordning (EØF) nr. 1442/93, på grundlag af et toldkontingent på 2 200 000 tons samt den fordeling, der er fastsat i artikel 19, stk. 1, i forordning (EØF) nr. 404/93;

de således beregnede samlede referencemængder andrager 2 433 274 tons for alle erhvervsdrivende i kategori A og 1 403 126 tons for alle erhvervsdrivende i kategori B;

de meddelelser, medlemsstaterne fremsender i henhold til artikel 5, stk. 3, i forordning (EØF) nr. 1442/93 vedrørende dels de samlede referencemængder, der er beregnet for de registrerede erhvervsdrivende, dels de mængder bananer, der er afsat til de erhvervsdrivende for hver aktivitet, viser, at der er sket dobbelttælling af samme mængder fra samme aktivitet for forskellige erhvervsdrivende i flere medlemsstater;

anvendelsen af de oplysninger, der er meddelt af nogle medlemsstater, ville i betragtning af de dobbelttalte mængder medføre, at der fastsættes en for stor ensartet nedsættelseskoefficient, som ville være til skade for visse erhvervsdrivende; for at undgå en betydelig forskelsbehandling, der er til skade for visse erhvervsdrivende, og som der kun meget vanskeligt kan rådes bod på, bør nedsættelseskoefficienten fastsættes på grundlag af medlemsstaternes meddelelser nedsat med de af Kommissionens anslåede dobbelttællinger;

bestemmelserne bør straks træde i kraft, så at de erhvervsdrivende kan nyde godt af dem så hurtigt som muligt;

Forvaltningskomitéen for Bananer har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Den foreløbige mængde, der tildeles hver enkelt erhvervsdrivende i kategori A og B for perioden 1. januar til 31. december 1997 af det toldkontingent, som omhandles i artikel 18 og 19 i forordning (EØF) nr. 404/93, beregnes ved at multiplicere den pågældende erhvervsdrivendes referencemængde med nedenstående fælles nedsættelsekoefficient, der er fastsat i henhold til artikel 5 i forordning (EØF) nr. 1442/93:

- for erhvervsdrivende i kategori A: 0,601248

- for erhvervsdrivende i kategori B: 0,470378.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Bestemmelserne i denne forordning anvendes uden at foregribe dels tilpasninger som følge af yderligere kontroller, dels de foranstaltninger, som i givet fald træffes med henblik på anvendelsen af Rådets senere beslutninger.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. oktober 1996.

På Kommissionens vegne

Franz FISCHLER

Medlem af Kommissionen

(1) EFT nr. L 47 af 25. 2. 1993, s. 1.

(2) EFT nr. L 349 af 31. 12. 1994, s. 105.

(3) EFT nr. L 142 af 12. 6. 1993, s. 6.

(4) EFT nr. L 181 af 20. 7. 1996, s. 13.